Guvernul României

**Hotărâre**

**privind stabilirea unor măsuri pentru aplicarea Regulamentului (UE) 2018/956 al Parlamentului European şi al Consiliului din 28 iunie 2018 privind monitorizarea și raportarea emisiilor de CO2 și a consumului de combustibil al vehiculelor grele noi și a Regulamentului (UE) 2019/631 al Parlamentului European și al Consiliului din 17 aprilie 2019 de stabilire a standardelor de performanță privind emisiile de CO2 pentru autoturismele noi și pentru vehiculele utilitare ușoare noi și de abrogare a Regulamentelor (CE) nr. 443/2009 și (UE) nr. 510/2011**

Având în vedere prevederile art. 4 alin. (2) din Regulamentul (UE) 2018/956al Parlamentului European şi al Consiliului din 28 iunie 2018 privind monitorizarea și raportarea emisiilor de CO2 și a consumului de combustibil al vehiculelor grele noi și ale art. 7 alin. (6) din Regulamentul (UE) 2019/631 al Parlamentului European și al Consiliului din 17 aprilie 2019 de stabilire a standardelor de performanță privind emisiile de CO2 pentru autoturismele noi și pentru vehiculele utilitare ușoare noi și de abrogare a Regulamentelor (CE) nr. 443/2009 și (UE) nr. 510/2011,

în temeiul art. 108 din Constituția României, republicată,

Guvernul României adoptă prezenta hotărâre.

Art. 1. – (1) Prezenta hotărâre stabilește cadrul instituțional necesar aplicării Regulamentului (UE) nr. 2018/956al Parlamentului European și al Consiliului din 28 iunie 2018 privind monitorizarea și raportarea emisiilor de CO2 și a consumului de combustibil al vehiculelor grele noi, denumit în continuare *Regulamentul (UE) 2018/956*, și aplicării Regulamentului (UE) 2019/631 al Parlamentului European și al Consiliului din 17 aprilie 2019 de stabilire a standardelor de performanță privind emisiile de CO2 pentru autoturismele noi și pentru vehiculele utilitare ușoare noi și de abrogare a Regulamentelor (CE) nr. 443/2009 și (UE) nr. 510/2011, denumit în continuare *Regulamentul (UE) 2019/631*.

(2) Prin vehicule grele, în sensul prezentei hotărâri, se înțeleg vehiculele prevăzute la art. 2 din Regulamentul (UE) 2018/956.

(3) Prin autoturisme și vehicule utilitare ușoare, în sensul prezentei hotărâri, se înțeleg vehiculele prevăzute la art. 2 alin. (1) din Regulamentul (UE) 2019/631.

Art. 2. – (1) Se desemnează Regia Autonomă „Registrul Auto Român”, denumită în continuare *RAR*, ca autoritate competentă pentru monitorizarea şi raportarea către Comisia Europeană a datelor de monitorizare, potrivit prevederilor art. 4 alin. (1) din Regulamentul (UE) 2018/956 și prevederilor art. 7 alin. (1) – (3) din Regulamentul (UE) 2019/631.

(2) RAR pune la dispoziția Ministerului Mediului raportarea transmisă Comisiei Europene, în termen de maximum 30 de zile de la data raportării.

(3) RAR asigură cooperarea cu Comisia Europeană, la solicitarea acesteia efectuată în baza prevederilor art. 9 alin. (1) din Regulamentul (UE) 2018/956.

Art. 3. – În vederea îndeplinirii prevederilor art. 2 alin. (1), Direcția regim permise de conducere și înmatriculare a vehiculelor din cadrul Ministerului Afacerilor Interne pune la dispoziția RAR, cu cel puțin 30 de zile înainte de data raportării către Comisia Europeană prevăzută în Regulamentul (UE) 2018/956, respectiv în Regulamentul (UE) 2019/631, numerele de identificare ale vehiculelor și seriile cărților de identitate ale vehiculelor pentru vehiculele grele noi, respectiv pentru autoturismele noi și vehiculele utilitare ușoare noi, înmatriculate în România în cursul perioadei de raportare.

Art. 4. – Ministerul Mediului asigură informarea Comisiei Europene cu privire la desemnarea RAR ca autoritate națională competentă pentru monitorizarea și raportarea datelor de monitorizare.

Art. 5. – (1) Prezenta hotărâre intră în vigoare la data de 1 ianuarie 2020.

**(2) –** Hotărârea Guvernului nr. 90/2011 privind stabilirea unor măsuri pentru aplicarea Regulamentului (CE) nr. 443/2009 al Parlamentului European și al Consiliului din 23 aprilie 2009 de stabilire a standardelor de performanță privind emisiile pentru autoturismele noi, ca parte a abordării integrate a Comunității de a reduce emisiile de CO2 generate de vehiculele ușoare, publicată în Monitorul Oficial al României, partea I, nr. 104 din 9 februarie 2011șiHotărârea Guvernului nr. 238/2012 privind stabilirea unor măsuri pentru aplicarea Regulamentului (UE) nr. 510/2011 al Parlamentului European și al Consiliului din 11 mai 2011 de stabilire a unor standarde de performanță pentru vehiculele utilitare ușoare noi, ca parte a abordării integrate a Uniunii de reducere a emisiilor de CO2 generate de vehiculele ușoare, publicată în Monitorul Oficial al României, partea I, nr. 223 din 3 aprilie 2012, se abrogă de la 1 ianuarie 2020.

**PRIM-MINISTRU**

**VASILICA – VIORICA DĂNCILĂ**